**ОТЧЕТ**

**за дейността и изпълнението на**

**Спортния календар на Българска мастърс федерация**

**през 2020 г.**

Уважаеми колеги,

За първи път отчитаме толкова тягостен период в историята на Българска мастърс федерация. Безпрецедентното развитие на пандемията COVID 19 доведе до нетрадиционни мерки в страната, които естествено засегнаха и спорта и ни принудиха да се съобразяваме с различни от всички досега прилагани правила. Но всички случило се през тази година всъщност за първи път се случи и със спорта в международен план, стигна се дори до отлагане на Олимпийските игри, което само войни са причинявали.

Така отминаващата 2020 година премина изцяло под знака на COVID 19. Развитието и ограниченията в спорта, наложени от пандемията, сложиха отпечатък върху всички наши дейности. Но най-силно бе засегнато участието на най-добрите ни ветерани в международни състезания. По-точно казано те направо бяха лишени от такива изяви. Единственото събитие, до което успяха да се „промъкнат“ непосредствено преди ограниченията, бе Балканиадата по лека атлетика в зала в Белград. Там нашите атлети спечелиха общи 64 медала, 22 от които златни, 27 сребърни и 19 бронзови. И това бе всичко, което трябваше да ги „топли“ до края на сезона. Разбира се, за лекоатлетите имаше още един стимул – Световното мастърс предизвикателство, с което за първи път им се даваше възможност за виртуално участие. Но това е далеч от истинската емоция на живата битка с конкуренцията и реалния шанс за успех. Всичко останало бе или отложено за следващата година или тотално отменено, какъвто бе случая със Световното първенство по лека атлетика, предвидено за Торонто, Канада. Домакините бяха съкрушени от обстоятелствата с развитието на пандемията от една страна и с огромните усилия и финансови средства, които бяха хвърлили, за да предложат най-доброто СП на мастърите и заявиха, че не биха могли отново да се справят в такова предизвикателство затова се отказват категорично.

По отношение на вътрешния спортен календар 2020 г. също категорично бе различна от всички досегашни спортни сезони. БМФ положи всички усилия, за да се справи с наложените ограничения и нови изисквания, при които да е възможно да се осъществява каквато и да било състезателна дейност. И макар с много промени на време и място все пак успя да се справи с по-голямата част от предвидените в Спортния календар събития. Към това трябва да прибавим и все още продължаващите промени, осъществявани от клубовете и от федерацията, свързани с изискванията на новия Закон за спорта. Въпреки трудностите обаче, Държавните първенства, които осъществихме, бяха организирани и проведени на ниво. След отпадането на ДП по ски в Осогово, Открития мастърс турнир по плуване в Смолян и Откритото първенство по волейбол и след разхлабването на противоепидемичните мерки, стартирахме бурно с ДП по мини футбол в Слънчев бряг, на което дойдоха над 300 души от 17 клуба! По план се проведе следващото събитие – Открито ДП по водна топка в Русе, което премина традиционно добре. ДП по хвърляния пък вдигна градуса на участие с възможността на някои състезатели да се включат във виртуалното световно предизвикателство. Това направи и организационно и технически нивото много високо. Горещо и в прекия и в преносния смисъл бе на ДП по лека атлетика в Пловдив в края на август, на което над 100 души хвърлиха доста усилия за добрите си резултати. Нищо не спря и плувците, които напълно се раздадоха в ДП във Варна. Но по масовост през тази година рекордът все пак принадлежи на мини футбола – на втория кръг от турнира в Слънчев бряг дойдоха близо 350 души от 22 клуба. Футболни легенди от близкото минало се включиха в атрактивния турнир. Истинската футболна фиеста завърши със скокове в басейна с купи и медали след награждаването.

Останалите събития от ДСК, които успяхме да осъществим, също преминаха на много добро ниво, със съдействието на спортните федерации, на общините и кметовете на градовете домакини, които откликнаха и тази година на необходимостта от помощ на БМФ. Нашата благодарност заслужиха Общините на Варна, Русе, Пловдив, Слънчев бряг, Стара Загора и Тетевен, където в края на годината успяхме да проведем може би най-доброто ветеранско състезание по планинско бягане.

Със спортните федерации по различните спортове и през този сезон продължихме успешното си сътрудничество – тази година вторият кръг на Открития турнир по водна топка се наложи да бъде преместен от Варна в София, където получихме неоценимо съдействие на БФ по водна топка. Традиционното ни партньорство продължи и с НСА „Васил Левски”, където ни се предоставят съоръжения за провеждане на някои от нашите прояви, и др.

През тази година успяхме до голяма степен да адаптираме участието на нашите клубове и на асоциираните /от други спортни федерации/ към новите условия, в които трябва да работи БМФ. Така все пак запазихме голяма част от редовните си участници в състезанията, които „условно“ трябваше да напуснат федерацията, но имат възможност да продължат участието си в спортния календар на БМФ. Процесът на пререгистрация на много от ветеранските клубове продължава в зависимост от възможностите им и те се връщат към редовното си членство в БМФ.

**ДЪРЖАВЕН СПОРТЕН КАЛЕНДАР**

Настоящата 2020 г. за съжаление започна с фалстарт както за Българска мастърс федерация така и за целия български спорт. Още първите стартове от планирания Спортен календар на БМФ за годината се наложи да бъдат отменени – ДП по ски /13-15.03/, за което имаше заявени 460 души, бе спряно с първата заповед за извънредно положение в страната. Организационният и техническият екип, както и част от съдийският състав обаче няколко дни преди това подготвяха трасетата и условията на място за предстоящото събитие. Тъй като до последния момент нямаше категорична яснота за провеждането или отмяната на състезанието – поддържахме постоянна връзка с ММС за официална информация, повече от половината участници също бяха пристигнали в Осогово или бяха на път и очакваха новините. В крайна сметка дойде и категоричното становище на ММС, че се прекратяват всякакви спортни събития на открито и на закрито.

По същата причина отпадна и Открития мастърс турнир по плуване в Смолян /28-29.03/, за който също имахме осъществена предварителна подготовка. След последвалото развитие на коронавируса у нас с оглед безопасността на участниците в плувния турнир съвместно с нашите съорганизатори от Община Смолян и местния ПК „Родопа Смолян“ – ветерани, бе взето решение състезанието през 2020 г. да бъде отменено и да бъде проведено през 2021 г.

Последва отлагане на Откритото ДП по волейбол, ДП по планинско бягане, за които също загубихме шанс да бъдат проведени през тази година. Тежката извънредна ситуация в страната ни наложи отлагане на ДП по хвърляния, ДП по мини футбол, ДИП по тенис на маса, Национален шампионат по лека атлетика – всички те, планирани за месеците май и юни, през които бяха наложени предпазните мерки и ограничения във връзка с развитието на коронавируса у нас.

С разхлабване на тези ограничения и допускане на тренировъчна и състезателна дейност, започнахме и пренареждането на програмата на БМФ, съобразно новите условия и изисквания.

ДП по мини футбол – I кръг, от 26 до 28 юни бе първото, с което успяхме да излезем от карантинния период. Зажаднели за спорт, на градския стадион в Слънчев бряг дойдоха рекордните 300 души от 17 отбора в страната, които изиграха мачовете от първия кръг на първенството за 2020 г. Организацията на това събитие изискваше максимална отговорност и стриктно спазване на предписаните мерки от ММС и МЗ. БМФ и СК Младост Мастърс създадоха всички необходими условия за безпроблемно протичане на турнира. Победител в пролетния полусезон стана отбор „Клетката“. Отборите бяха разпределени в предварителни групи в две възрастови категории – 35+ и 50+. А шампионите за 2020 г. трябваше да бъдат излъчени след втория кръг, есен 2020, през септември.

Откритото първенство по водна топка, I кръг, бе проведено според планирания период – от 24 до 26 юли в плувния комплекс „Норд“ в Русе. Макар и без участието на всички очаквани отбори, сред които и гостите от Румъния, шампионатът протече при много добра организация и с традиционно емоционални срещи. Колоритното присъствие на майсторите от Германия естествено се отрази на добрата атмосфера на приятелство, но и на качествена игра. Която им донесе и второто място в състезанието, победата бе за домакините от „Локомотив“, Русе. Победителите и призьорите бяха възнаградени с купи и медали от БМФ, както и специални награди от русенци, които отбелязват и турнир на името на своя почитан колега „Иво Петров“. Те се постараха и в организацията на Срещата на поколенията, на която редовно се събират всички участници.

ДП по хвърляния бе организирано по всички правила и изисквания и на Международната федерация по лека атлетика защото някои от нашите най-добри атлети се бяха регистрирали като участници в т.н. Световно мастърс предизвикателство по лека атлетика и трябваше да се изпратят освен резултатите им също така и видеоматериал от най-добрите им опити. Състезанието бе проведено на стадиона за хвърляния в НСА с лицензирано съдийство и присъствие на специалисти от НСА. В първенството участваха 14 състезатели от 8 клуба в страната, включително и от Варна – варненци рядко удостояват с присъствието си този турнир тъй като им е твърде далеч... Най-сериозни резултати регистрираха Сергей Стаменов от Враца на диск и Костадин Тодоров от Пловдив на копие. При жените пък се отличи Иванка Иванова от Правец, която записа победи във всичките 5 дисциплини, в които стартира. Накрая усилията на всички бяха възнаградени с красиви възпоменателни медали и купи за шампионите в отделните дисциплини.

Националният шампионат по лека атлетика попадна в много горещ период от годината – края на месец август. Въпреки екстремните условия – горещината и опасностите, свързани с разпространението на коронавируса, над 100 атлети дойдоха на стадион „Пловдив“ в Пловдив, а някои от тях регистрираха и рекордни постижения. За тази цел беше осигурен и фотофиниш и електронно времеизмерване. Осигурени бяха и всички предпазни мерки, както и минерална вода за маратонците, също и възпоменателни медали за всички участници както и купи за отборните и комплексните победители и призьори. Отборът на Габрово успя да грабне комплексната купа в този ХХХ пореден шампионат, не без заслугите на отлично представилия се спринтьор Живко Желев. Той впрочем се пробва и в скок на дължина при това със свой атрактивен стил. Варненци, макар и най-многобройни, останаха втори, а на трето място се класираха софиянци от отбора на НСА, които изпревариха с „фотофиниш“ домакините от „Ботев“, Пловдив – с равен брой точки, но с повече победи. Своя принос за престижното трето място на НСА даде и най-възрастният ни състезател, 92-годишният Танчо Тенев, завършил с два златни медала, подобрявайки личните си постижения от първенството по хвърляния в София.

В Откритото Държавно първенство по плуване във Варна дойдоха над 260 участници от 18 клуба в страната, сред които и отбор от Румъния. Впрочем младите румънци дори успяха да измъкнат и няколко златни медала. Убедителни победители в крайното комплексно класиране станаха плувците на „Ирис“, Русе, които спечелиха и отборните титли при мъжете и при жените в това 42-ро първенство. След тях се наредиха домакините от Варна, а за третото място се пребориха софиянци от „Дамини ветерани“. Със златни медали се отличи и героят от Световното мастърс първенство по плуване в Гуанджу, Южна Корея 2019 г. Танчо Тенев, но призът за най-възрастен участник отиде при Стойо Келевски /93 г.!/ от варненския „Албатрос 2001“, роден през юни 1927 г. Независимо от тежката състезателна програма, повечето участници се включиха и в Срещата на поколенията, където също се представиха отлично и на дансинга. Това не им попречи на следващия ден да продължат битката за отличията. А после със заслужено спечелените купи и медали да направят снимки за историята.

Индивидуалното Държавно първенство по тенис на маса събра традиционните участници от страната в кк „Албена“ за поредните битки за отличията на годината. Ограниченията, наложени от развитието на коронавируса , се отразиха и на това първенство за ветерани. Предвиденият за месец юни шампионат естествено бе отложен. Имаше и още една неприятна причина за това през тази година – загубихме един от членовете на Управителния съвет на БМФ и голям наш приятел и спомоществувател Стоян Сариев. Години наред провеждахме държавните си шампионати както и Балканиади в неговите зали „СтоянСтрой“ в Пловдив при най-добри условия. В кк „Албена“ обаче също се радвахме на гостоприемство и съдействие - от страна на председателя на най-новото попълнение сред членовете на БМФ – СКТМ „Дама купа“ и Стефан Георгиев. Представители на 16 клуба изпратиха своите представители в черноморския ни курорт. Добрите условия и хубавото време също съдействаха за безпроблемното протичане на шампионата, в който се включиха близо 90 участника. Но при дадените обстоятелства и естествени страхове у хората това си беше сериозно присъствие. Срещите преминаха на обичайното високо ниво с много хъс и адреналин от страна на играчите, които все пак запазиха дух на феър плей при излъчване на шампионите. Преди официалното награждаване на първенците и подгласниците им на специална церемония бе награден дългогодишния ни деятел, състезател и безценен помощник в организацията на първенствата Димитър Караиванов от Момчилград, който тази година навърши 70 години.

Вторият кръг на Държавното първенство по мини футбол надмина и най-големите ни очаквания за присъствие – над 350 души от 22 клуба се срещнаха на терените на Градския стадион на Несебър до Слънчев бряг и направиха истински футболен празник. При спазване на всички противоепидемични мерки както и правилата на БМФ за предпазване от коронавируса срещите все пак преминаха изключително емоционално и дори драматично като се има предвид, че залогът бе шампионската титла и най-вече престиж. Футболистите бяха придружени от децата и целите им семейства и представянето им беше въпрос на чест. Във втория, финален кръг, където залогът беше и по-голям – крайната шампионска титла за 2020 г. и голямата купа отиде при тима на „Дианабад“ в категория 35+, а в категория 45+ златните медали и купата взе съставът на „Хъшове“. Освен това във финалния кръг емоциите бяха подсилени и от звездното присъствие на легендарни за българския футбол играчи – Ради Здравкав, Методи Деянов и Георги Йорданов, които се включиха много активно в мачовете, бяха отличени и със специални призове за участието си. А награждаването на шампионите и медалистите както и носителите на специалните призове завърши супер емоционално – със скокове в басейна на хотела!

Скоро след индивидуалния шампионат дойде ред и на отборното първенство по тенис на маса, домакин на което в края на септември бе Момчилград. Първенството бе предшествано от церемония по награждавени на юноши и девойки, медалисти от Държавното състезание в тази възраст. Децата бяха изключително развълнувани да получат трофеите си от кмета на града г-жа Илкнур Казим, в присъствието на заместник кметове, председател на Общинския съвет и най-вече пред майсторите, участници в Държавното оборно първенство за ветерани. Олимпийската шампионка Здравка Йорданова, президент на БМФ, връчи наградите на техните треньори както и специалния приз на БМФ на кмета на града.

След милото тържество започнаха и мачовете за отборната титла на ветераните. Участваха общо 18 отбора мъже и 3 при жените от 12 спортни клуба в страната. В различните възрастови категории победители станаха УСК „Свищов“ при жените, а при мъжете дебютантите в първенството от СКТМ „Дама купа“, Добрич, се отличиха в две възрастови групи /40-49 и 60-69 г./, СКТМ „Роко“, Шумен /50-59/, а в категорията над 70 г. шампиони станаха състезателите от СКТМ „Морски дяволи“, Варна. След отборните срещи се изигра и турнир на двойки с участието на 15 тандема. Победители станаха сборните тимове на Р.Рачев-Т.Минчев /Шумен-Варна, 40-59 г./ и М.Дмитриев-Ц.Росалийски /Варна-Козловец, над 70 г./. Преди това обаче играчите не пропуснаха и традиционната Среща на поколенията, в която се включиха почти всички, независимо от натоварената програма на срещите. И за пореден път показаха, че атмосферата на приятелство е най-важна за хората в спорта. Независимо от съперничеството в залата.

Държавното първенство по борба, планирано за началото на месец октомври, се наложи да бъде отменено поради изричните указания на международната федерация по борба /ФИЛА/, която загрижена силно за здравето на състезателите и в елита и сред ветераните, препоръча да не се провеждат никакви спортни състезания във всички възрасти. Предвид това, че спортът е контактен, това бе логично и БФ по борба, с чието съдействие организираме шампионата за ветерани, реши да се подчини на тази препоръка. А рискът наистина бе твърде голям, за да предприемаме самостоятелна организация на състезание.

Вторият кръг на Откритото Държавно първенство по водна топка по различни причини не можа да се осъществи във Варна и бе проведен на плувен комплекс „Диана“ в София в началото на октомври. Общо 60 ватерполисти се включиха във финалния кръг за 2020 г. Освен отборите от страната на турнира дойдоха и гости от Сърбия, които добавиха доста колорит в срещите. Двата състезателни дни на басейна „Диана“ преминаха много динамично с оспорвани двубои. Победители и шампиони за годината станаха играчите на „Локомотив“ Русе, които напълно заслужено вдигнаха голямата купа на импровизирания купон след края на турнира на „Диана“, след който отборите се разделиха изключително приятелски с обещанието да се видят следващата година отново в добра форма.

На голям интерес тази година се радваше и първенството по гребане – над 100 души дойдоха на гребния канал в Пловдив и създадоха доста проблеми с намирането на лодки за всички желаещи. Имаше и доста гребци, пристигнали от чужбина и нетърпеливи да се включат в надпреварата, да си спомнят прекрасните години на конкуренция с различните клубове в страната. Емоцията бе подсилена и със специалните фланелки, които получиха всички участници, а и техните треньори - изработени бяха с оригиналните везани емблеми на някогашните клубове на всеки от тях. Общо 11 осморки се пуснаха по коридорите на гребния канал в Пловдив /мъжки, женски, смесени/, 10 скифьори /мъже и жени/, стартираха също и четворки и двойки при мъжете и жените. И за съжаление имаше и такива, които останаха на брега защото нямаше достатъчно лодки за всички!.. Състезанието премине без сериозни инциденти, въпреки силния вятър, само с един незавършил участник – Марин Христов от СК „Панчарево“, София, счупи гребло и се добра с плуване до брега. Но настроението на всички бе на ниво на последвалата Среща на поколенията вечерта след състезанието. Участниците получиха възпоменателни медали, призове и особено доволни бяха те от специалните чаши, изработени с имената и снимките им за спомен от ДП 2020 в Пловдив.

В Стара Загора организирахме ДП по бадминтон – в зала „Берое“ за поредна година се събраха най-добрите ни състезатели от страната. 61 майстори от 20 клуба се срещнаха на кортовете и както винаги се раздадоха до край в желанието си да стигнат до победата в турнира. Впрочем бадминтонистите водят много наситен спортен живот през цялата година – освен Държавното първенство, организирано от БМФ, на което си разпределят шампионските титли, почти всяка седмица участват в различни турнири, на които водят със себе си и детски отбори. И тази година не липсваха интересни и красиви мачове, които оформиха шампионите – индивидуално и на двойки. Участниците не пропуснаха и „силните изяви“ по време на традиционната Среща на поколенията, които не им попречиха на следващия ден да са неудържими на кортовете в зала „Берое“.

На гребния канал в Пловдив се състоя и Държавното първенство по кану каяк. Хубавото време беше бонус към отличната организация на БМФ със съдействието на БФ по кану каяк. Общо 50-те ветераните от 5 клуба в страната не само участваха, но и показаха защо наистина са майстори – някои от тях с резултатите си спокойно могат да се пуснат и на състезанията в елита ни. Подкрепяни от приятели и колеги, които тичаха край пистата и ги окуражаваха, те направиха изключително оспорвани гонки в атрактивната дисциплина 200 м. И заслужиха много овации и на почетната стълбичка по време на церемонията по награждаването, където имаха честта да получат медали и купи от двама олимпийски шампиони – Николай Бухалов и Здравка Йорданова.

Държавното първенство по вдигане на тежести премина доста камерно, но предвид засилените противоепидемични мерки в страната и силно рисковата възрастова категория на нашите участници, състезанието все пак протече много добре. За съжаление още миналата година ни напусна един от най-силните ни състезатели – Петър Панайотов, месец преди тазгодишното първенство си отиде още един редовен участник, други боледуваха или просто се страхуваха от епидемията. Така че в залата по щанги на НСА дойдоха десетина човека от 3 клуба, но дори и само те успяха да създадат атмосферата на истинското състезание със силната конкуренция помежду си. Победителят и призьорите, макар и от различни възрастови групи, бяха излъчени по специална формула, специфична за вдигането вдигането на тежести /според международната федерация/. Така шампион за 2020 г. стана Добромир Иванов /НСА/, а негови подгласници Румен Младенов /НСА/ и Николай Николов /СК „Бодифлекс“, София/. Те станаха и носители на красиви купи, а за всички участници, недостигнали до призовата тройка, имаше утешителна награда – възпоменателни медали.

В края на тази сложна 2020 година успяхме все пак да проведем и ДП по планинско бягане със съдействието на лекоатлетическия клуб „Шампиони“ с председател Димитър Кисьов. Събитието традиционно се случва в Тетевен – „Тетевенски върхове“, тази година с финал в с. Бабинци, посветено на 170-годишнината от рождението на патриарха на българската литература Иван Вазов. Макар и с много ограничения по повод засилените противоепидемично мерки заради разпространението на COVID-19, най-големите ентусиасти бяха на пистата – 27 лекоатлети от 14 клуба пробягаха трасето, подготвено от домакините и победителите и призьорите в 6-те възрастови категории при мъжете и жените си тръгнаха от Тетевен с трофеите и наградите за 2020 г.

Това бе и края на Спортния календар на БМФ в тази измъчена и тежка година, която както всички хора, най-вече и спортистите, се надяват да не се повтори.

**МЕЖДУНАРОДЕН СПОРТЕН КАЛЕНДАР**

Международната спортна година за Българска мастърс федерация започна със Световни зимни мастърс игри от 10 до 19 януари в Инсбрук, Австрия, които не бяха включени официално в календара на БМФ, но въпреки това нашите ветерани участваха и ни донесоха изключително радостни новини. Най-добрият български състезател в ски ориентирането Станимир Беломъжев спечели 3 златни медала, Николай Димитров – 3 сребърни, а Тодор Машов – 2 бронзови!

В Балканиадата по лека атлетика в зала, която се състоя на 8 и 9 март в Белград, Сърбия, БМФ участва с отбор от 54 мъже и жени. Въпреки прииждащата вече пандемия на коронавируса, те стартираха в 10 възрастови групи в различните дисциплини и успяха да спечелят общо 64 медала, от които 22 златни. Това нареди отборът ни на 5-о място в класирането по медали. Вероятно при по-нормална обстановка в игрите щяха да се включат и още доста български ветерани, но дори и тези, които успяха да стартират, защитиха авторитета на нашата атлетика с представянето си, като регистрираха и рекорди на Балканиадата, както и национални. Сърбите бяха осигурили много добри условия за участие.

...С това за съжаление и завърши международното участие на БМФ за 2020 г. защото всички останали състезания по различните спортове бяха отменени или отложени за следващата година. Остава ни надеждата за една по-добра 2021-ва...

**ОРГАНИЗАЦИОННА ДЕЙНОСТ**

Организационната дейност на БМФ, извън конкретните ангажименти по подготовка и провеждане на състезанията от Спортния календар 2020, бе свързана предимно с оказване помощ на спортните клубове, които се пререгистрираха или на новоучредяващите се кандидати за членство в БМФ. Изготвяне на наредби за различните състезания от Държавния спортен календар. Както и изработването на различни документи, правила и др., изисквани от ММС. На 21 февруари в Заседателната зала на 5-и етаж в ММС бе проведено редовното Общо събрание на Българска мастърс федерация, на което бяха приети отчетите за дейността и разходването на финансовите средства за 2019 г. Приети бяха и бюджет и Спортен календар на федерацията за 2020 г. Събранието се проведе според изискванията на новия Закон за спорта и в него участваха новоприетите СК членове на БМФ. Делегатите обсъдиха актуални проблеми в дейността на федерацията в светлината на изискванията на новия Закон за спорта.

През годината Управителният съвет проведе общо 5 заседания, на които бяха обсъждани актуални проблеми, свързани с дейността на БМФ и вземането на решения във връзка с промените на домакинствата и условията за провеждане на състезанията. Някои от заседанията по понятни причини бяха проведени неприсъствено с конферентна връзка, особено когато се налагаше в срок да се вземе решение за приемане на нови членове на федерацията.

**Участие в международни форуми**

На 7 март по време на Балканиадата по лека атлетика в зала в Белград, Сърбия, се състоя редовен конгрес на БАМА /Балканската атлетическа мастърс асоциация. В него като представители на БМФ участваха Малина Иванова и Септемврина Костова. Конгресът обсъди предстоящото домакинство на Албания на Балканиадата на открито за 2020 в Корча и прие заявките за някои от следващите издания на Игрите в зала и на открито.

В края на април обаче се проведе конферентно видео заседание на председателите на балканските федерации, в което участва и президентът на БМФ Здравка Йорданова, което обсъди ситуацията със застрашителното разпространение на COVID 19 и единодушно взе решение да отмени провеждането на Балканиада 2020. Решено бе също така тя да се проведе през 2021 г. в Корча, Албания.

Междувременно беше отложено и Европейското първенство по лека атлетика в Брага, Португалия /14-21.03/, а Торонто, Канада, се отказа окончателно от провеждането на Световното първенство по лека атлетика.

Отпаднаха и Световното първенство по тенис на маса индивидуално в Бордо, Франция, Европейското първенство па плуване в Будапеща и др.

За съжаление отпаднаха и всички други международни събития по линия на ветераните поради високия риск за възрастовия диапазон на участниците в тях.

В крайна сметка, макар и при променени условия това, което не се промени са основните цели на БМФ - популяризирането на спорта сред хората от всички възрасти и интеграцията на все повече ветерани спортисти в редовни спортни и състезателни дейности и това продължи да е сред приоритетите в дейността на федерацията. Редовните спортни занимания с идеята за подобряване на качеството на техния живот както досега така и в бъдеще ще е във фокуса на дейността на Българска мастърс федерация.